kardosdrur/scandi-wiki huggingface dataset:
Västerås

Västerås er en svensk by i Västmanland samt hovedby i Västerås kommune, residensby i Västmanlands län og biskopsæde i Västerås Stift. Tidligere hed byen Westra Aros, hvor "Westra" betyder "Vestlige" og "Aros" betyder udmunding og henviser til Svartåns udløb i søen Mälaren. Östra Aros er det gamle navn på Uppsala, nær Fyrisåns udløb i Mälaren.
Västerås har i øvrigt været venskabsby med Randers igennem mange år.

Historie 
Med sit stadsprivilegium fra slutningen af 1200-tallet er Västerås en af Sveriges ældste byer. Officielt fejrede Västerås by sit tusindårsjubilæum i 1990. Westra Aros var allerede i vikingetiden en vigtig handelsplads, fordi den lå ved Svartåns udmunding. Handelspladsen Birka blev af ukendte årsager opgivet i slutningen af 900-tallet, og de handlende så sig om efter nye handelspladser. Et af de naturlige steder at slå sig ned var ved Svartåns udmunding.

I begyndelsen af 1000-tallet var Västerås Sveriges næststørste by. I 1120 blev Västerås udnævnt til biskopsæde, og man påbegyndte opførelsen af Västerås Domkirke. I 1200-tallet blev der også anlagt et kloster på Munkholmen, (hvor det nuværende Stadshus ligger).

Västerås Slot blev allerede i 1200-tallet opført som forsvarsanlæg, men i 1300-tallet udbyggedes fæstningen til en borg, hvorfra man skulle forsvare byen mod angreb fra Mälaren. I 1200-tallet blev Västerås den vigtigste udskibningshavn for jern og kobber fra Bergslagen. I 1500-tallet fragtedes sølv fra Sala gennem Västerås.

Byens første byvåben stammer fra slutningen af det 13. århundede.

Flere rigsdage har været holdt i Västerås. På rigsdagen i 1527 indførte Gustav Vasa reformationen, og i 1544 indførte han arvekongedømmet.

Biskop Johannes Rudbeckius kom til Västerås i 1619 og grundlagde Sveriges første gymnasium, Rudbeckianska Gymnasiet i 1623. Det lå ved domkirken samt den den gang fattigste del af byen, Kyrkbacken. Samme år opdagede man der det første tilfælde af pest; 357 personer døde, hvilket var cirka 20 procent af byens befolkning.

I det 18. og 19. århundrede blev det almindeligt at dyrke agurker, hvilket gav byen kælenavnet Gurkstaden (Agurkebyen).

Sport 

Västerås SK er den mest succesfulde svenske bandyklub i historien. Byen har været det vigtigste sted for VM i bandy flere gange, senest i 2009. Da Federation of International Bandy arrangerede en pædagogisk uge i efteråret 2011 for Bandy-nationer, der spiller i B- og C-grupperne i VM, blev det holdt i ABB Arena Syd.

Befolkningsudvikling 
 1990: 98.233
 1995: 100.861
 2000: 102.548
 2005: 107.005

Kendte personer 
 Maria Bonnevie – svensk-norsk skuespiller
 Pontus Kåmark – fodboldspiller
 Nicklas Lidström – ishockeyspiller
 Promoe – rapper
 Pugh Rogefeldt - musiker, komponist
 Tomas Tranströmer – digter
 Mai Zetterling – skuespiller og instruktør

Ekstern henvisning 

 Västerås Turistbyrå
Blondi

Blondi var Adolf Hitlers schæferhund. Hunden var en gave fra Martin Bormann, men døde da Hitler afprøvede giften i den type piller han senere selv brugte til at begå selvmord. 

Adolf Hitler
Berømte hunde
Ramstein Air Base

Ramstein Air Base er en militærbase i den tyske delstat Rheinland-Pfalz. Østporten til basen ligger cirka 16 kilometer fra Kaiserslautern.

Overblik 

Ramstein Air Base huser mere end 16.400 amerikanere, som gør tjeneste på basen, og mere end 5.400 civile amerikanere, som arbejder og bor der, og er den base uden for USA, hvor flest amerikanere gør tjeneste.

Værtsenheden på Ramstein Air Base er 435. Air Base Wing af United States Air Force (fork. USAF), som understøtter 86. Airlift Wing og 38. Combat Support Wing af USAF samt andre enheder på basen og den omkringliggende region.
Ramstein er en NATO-understøttelses-anlæg, men går ikke under betegnelsen NATO-base. Canadiske, tyske, britiske, amerikanske, franske, belgiske, polske, tjekkiske, danske, norske og hollandske styrker er udstationeret på basen. 86. Airlift Wings mission er at udgøre en luftbro til Europa, Afrika og Mellemøsten og vedligeholde fly brugt i denne, hvilket inkluderer C-130, C-9, C-20 og C-21.

Basen er hjemsted for hovedkvarteret for kontrollen af enheder fra USAF i Europa.

Historie 

Ramstein Air Base er et internationalt samarbejde: den er designet af franske ingeniører, bygget af tyskere og opereres af amerikanere. Konstruktionen af den 12,1 km² store base begyndte i april 1951 efter en aftale mellem Frankrig og USA, eftersom området var under fransk besættelse som følge af 2. verdenskrig. Allerede i begyndelsen af krigen havde Luftwaffe lavet en del af den lokale autobahn om til en interimistisk start- og landingsbane, som også USAs luftvåben benyttede sig af i krigens afslutning.

I 1952 var der færdiggjort så stor en del af basen, at Landstuhl Air Base blev åbnet d. 5. august samme år. Den 1. juni 1953 åbnede Ramstein Air Base og fungerede som hovedkvarter med administrative kontorer og husede familierne til de udstationerede, som havde deres daglige gang på Landstuhl Air Base, som havde landingsbane, kontroltårn, hangar, ramper og andre fly-relaterede faciliteter.
1. december 1957 samledes de to baser til den største NATO-kontrollerede base på det europæiske kontinent. Basen kaldtes Ramstein-Landstuhl Air Base, men blev i 1958 kaldt ved sit nuværende navn, Ramstein Air Base.

Ved den årlige flyveopvisning i 1988 skete på Ramstein Air Base en af de største ulykker, der er sket ved en flyveopvisning nogensinde. Tre jetfly fra den italienske kunstflyvegruppe Frecce Tricolori stødte sammen, og de brændende rester af flyene styrtede i tilskuermængden, hvilket resulterede i over 500 sårede og 79 døde. Denne begivenhed gav navn til den tyske industrial-gruppe Rammstein.

Se også 
 Flyulykken ved Ramstein Air Base

Referencer

Eksterne henvisninger 

USA's militæranlæg
NATO
Luftfart i Rheinland-Pfalz
Etableret i 1952
United States Air Force
Engel de Ruyter

Engel de Ruyter (2. maj 1649 – 27. februar 1683) var en hollandsk viceadmiral. Han var søn af admiral Michiel de Ruyter og dennes anden hustru, Neeltje (Cornelia) Engels. De Ruyter gjorde tjeneste for Amsterdams admiralitet, han steg i graderne fra officer under oplæring i 1666 til kaptajn i 1669, og kontreadmiral i 1673.

Engel begyndte sin karriere til søs om bord på et af sin fars skibe under ekspeditionerne i Middelhavet, Vestafrika, Caribien og Nordamerika i 1664 og 1665. Det var ikke usædvanligt, at kaptajner tog deres sønner med på togt, da de på den måde kunne lære faget, mens de blev aflønnet af admiralitetet. I 1666 under den anden britisk-hollandske krig blev de Ruyter officer under oplæring ved Amsterdams admiralitet. Under todagessøslaget gjorde de Ruyter tjeneste om bord på skibet Gouda (46 kanoner, 192 sømænd og 30 soldater) under kontreadmiral Willem van der Zaens kommando. 

I 1668 gjorde han tjeneste som midlertidig kaptajn, og i 1669 fik han fast tjeneste som kaptajn. For sin indsats i 1670 under admiralløjtnant Willem Joseph van Ghent mod kaperne fra Algier fik han en æresmønt med kæde.

Under den tredje britisk-hollandske krig deltog han i slaget ved Solebay, som kaptajn på Deventer (60 kanoner) og blev såret. Vinteren 1672-1673 havde han rang af major og et kompagni "landmatroser" i den Hollandse Waterlinie under sin kommando. I 1673 skiftede han skib, og blev kaptajn på Waesdorp under slagene ved Schooneveld og Kijkduin. Det viste sig, at han havde gjort klogt i at skifte skib, da Deventer ved et uheld eksploderede efter slaget ved Schooneveld. Senere samme år blev han udnævnt til kontreadmiral. 

Under den efterfølgende krig, den fransk-hollandske krig, gjorde han tjeneste om bord på Spieghel (70 kanoner), i 1674 under sin fars mislykkede ekspedition til Martinique. I 1675 var han på konvojtjeneste i Middelhavet, og i 1676 var han en del af flåden, der hjalp Danmark mod Sverige under den skånske krig. Udnævnelsen viceadmiral kom i 1678, samtidig fungerede han som kommandant for en eskadre i hjælpeflåden for Spanien under Cornelis Evertsen den unge. Han kæmpede mod den franske admiral Chateaurenault.

Engel de Ruyter hjalp Gerard Brandt med at forberede sin fars biografi, blandt andet skrev han sammendrag af farens logbøger. Fordi hans far var blevet adlet af både det spanske og det danske kongehus, fik han titlerne junker og senere baron; disse gav ham ret til at kalde sig ridder i Holland. Han købte i 1680 et gods i Breukelen som han døbte Ruytervegt. De Ruyter giftede sig aldrig og døde uden at efterlade sig arvinger.

Admiraler fra Nederlandene
Kirsten Jessen

Kirsten Jessen (24. september 1922 på Frederiksberg – 7. marts 2000) var en dansk skuespiller.

Kirsten Jessen begyndte karrieren som danser og optrådte bl.a. i ballettruppen De tre, som hun var medstifter af, under krigen. Herefter gik hun på Alliancescenernes Elevskole (Alliancescenerne = Folketeatret og Det ny Teater) bl.a. med Holger Juul Hansen i 1946-48. Hun debuterede i rollen som Henriette i teaterstykket Jul i Købmandsgaarden (forlægget for filmmanuskriptet til filmen Fra den gamle Købmandsgaard). Hun var i begyndelsen af 1950'erne engageret ved Aalborg Teater, men vendte herefter tilbage til København. Hendes karriere som skuespiller gik i stå omkring 1960, hun tog derefter en uddannelse som lægesekretær og ejede senere en kennel i Holme-Olstrup.

Hun var 1953-61 gift med skuespilleren Axel Strøbye.

Filmografi 
 Far betaler (1946)
 Vores lille by (1954)
 Stof til eftertanke (1958, kortfilm)

Litteratur 
 Per Kuskner & Per Kaae: Axel Strøbye - en tragisk komedie. People's Press, 2012.
 Billed-Bladet: "Ung Skuespillerinde faar store Roller paa Aalborg Teater" i nr. 42 (1952).

Eksterne henvisninger 
 

Skuespillere fra Danmark
Personer fra Frederiksberg
Stof til eftertanke

Stof til eftertanke er en dansk kortfilm fra 1958, skrevet og instrueret af Jens Henriksen.

Medvirkende
 Mimi Heinrich   
 Preben Kaas   
 Svend Johansen   
 Thecla Boesen   
 Kirsten Jessen   
 Per Buckhøj (stemme)

Eksterne henvisninger 
 

Kortfilm fra Danmark
Danske film fra 1958
Paul Azinger

Paul Azinger (født 6. januar 1960) er en amerikansk golfspiller, der (pr. september 2010) står noteret for 17 sejre gennem sin professionelle karriere. Hans største sejr kom i 1993 da han vandt US PGA Championship. I 2008 var han kaptajn for det amerikanske hold ved Ryder Cuppen, som endte med sejr over Europa.

Golfspillere fra USA
Bell Helicopter Textron

Bell Helicopter Textron er en amerikansk producent af helikoptere og tiltrotor luftfartøjer med hovedkvarter i Fort Worth, Texas. Selskabet blev grundlagt som Bell Aircraft Corporation af Lawrence Bell i 1935. I 1960 blev Bell Aircraft Corporation opkøbt af koncernen Textron, og selskabet blev omorganiseret som en afdeling under først navnet Bell Helicopter Company og siden i januar 1976 Bell Helicopter Textron.

De står bl.a. bag den succesfulde kamphelikopter Bell AH-1 Cobra og transporthelikopteren Bell UH-1 Iroquois, som er produceret i mere end 10.000 eksemplarer.

Eksterne henvisninger 

 Officiel hjemmeside

Flyproducenter fra USA
Etableret i 1935
Textron
Sigdal

Sigdal er en kommune i Viken fylke i Norge. 
Den grænser i nord til Flå, i øst til Krødsherad, i sydøst til Modum, i syd til Øvre Eiker og Flesberg og i vest til Rollag og Nore og Uvdal. Højeste punkt i kommunen er Gråfjell der er 1.466 moh.

Areal og befolkning 
De fleste af kommunens indbyggere bor i byerne Nerstad, Prestfoss, Nedre Eggedal og Eggedal.

Kommunen præges af højfjeld og dale. Omtrent 72 % af kommunen er dækket af skov, 20% er fjeld – hovedsagelig lavalpin zone. 4% af arealet er dyrket og ca. 4% er søer og elvområder. Tilsammen 842 km². 

Indbyggerne lever hovedsagelig af jord- og skovbrug samt turisme.

Andersnatten 

Dette kendte bjerg er Andersnatten sagnomsust. Det karakteristiske fjeld har givet liv til både sagn og eventyr. Den kendte kunstner Theodor Kittelsen boede tæt ved, og han brugte fjeldet som inspiration til sine mest kendte troldetegninger. 
I dag er Andersnatten et yndet valfartssted for eventyrlystne bjergbestigere, og den bratte væg betegnes som et eldorado for fjeldklatrere.

Lauvlia 

Theodor Kittelsen er kendt for sine stemningsfulde malerier og eventyrtegninger af trolde, dyr og landskaber. Han boede sammen med familien i Lauvlia som ligger smukt ved søen Soneren i Sigdal. Det var den smukke udsigt som gav ham inspiration til sine malerier og tegninger.

Eksterne henvisninger 

 Portalside med nyheder og information fra Sigdal
 Kunstnerhjemmene i Sigdal

Kommuner i Viken
Kommuner i Buskerud
Textron

Textron er en amerikansk koncern grundlagt i 1923. Selskabet har 44.000 ansatte i næsten 40 lande og er involveret i en række forskellige industrier, fra produktion af helikoptere og passagerfly til golfbiler og plæneklippere.

Blandt afdelingene i Textron er Bell Helicopter Textron, Cessna Aircraft Company, E-Z-GO og Jacobsen.

Eksterne henvisninger 
 Textron – Officiel hjemmeside

Fremstillingsvirksomheder fra USA
Etableret i 1923
Cessna
Valgaften

Valgaften er en dansk kortfilm fra 1998, skrevet og instrueret af Anders Thomas Jensen. Filmen vandt i 1999 en Oscar som bedste kortfilm.

Medvirkende 
 Ulrich Thomsen 
 Jens Jørn Spottag 
 John Martinus 
 Ole Thestrup 
 Farshad Kholghi 
 Hella Joof 
 Nicolas Bro

Filmen handler om racisme.

Eksterne henvisninger 
 

Kortfilm fra Danmark
Danske film fra 1998
Film instrueret af Anders Thomas Jensen
Oscar for bedste kortfilm
Oscarvindere fra Danmark
Had

Had er en ultimativ følelse ligesom kærlighed. Den er – omend meget negativ og destruktiv – ren i sit væsen. 

En person, der føler had, ønsker kun absolut skade eller lidelse for den person, gruppe, organisation eller ideologi, som personen hader. 

Had kan være farligt, fordi den er aggressiv. Mange beskriver had forskelligt, fx et brændende ønske om at destruere, eller noget der vækker dyb vrede og foragt.

Had er ikke kærlighedens modsætning. Da både had og kærlighed kræver dybe følelser for det "objekt" man tillægger disse, så kan man sige, at begge følelser er den lyse og mørke side, af samme mønt. Den modsatte følelse af stærke følelser som had og kærlighed er apati. At føle stærkt overfor nogen/noget, eller ikke føle noget overhovedet, altså ligegyldighed.

Filosofi
Følelser
Aggression
Vridsløselille Fængsel

Vridsløselille Fængsel (tidligere Statsfængslet i Vridsløselille)  er et nedlagt fængsel i Albertslund.

I 2017 blev fængslet erstattet af det nye moderne Storstrøm Fængsel på Falster. 

Fra januar 2016 til januar 2018 har fængslet været brugt som institution for frihedsberøvede asylansøgere, hvorefter Kriminalforsorgen i 2019 overdrog fængslet til statens ejendomsselskab Freja Ejendomme. 

Fængslet blev benyttet til fuldbyrdelse af fængselsstraf og gennemførelse af varetægtsfængsling og havde i alt 241 pladser. Man modtog kun mænd over 23 år fra hele Sjælland, der skulle anbringes i lukket fængsel. 

Fængslet blev sat til salg i 2019 af staten via Freja Ejendomme, og det blev solgt i 2020 til pensionskassen PKA og entreprenør og byudviklingsvirksomheden A. Enggaard.

Historie 
I 1859 blev Forbedringshuset på Vridsløselille Mark taget i brug efter "Philadelphia-systemet". Det indebar en total isolation af fangerne døgnet rundt med det formål, at de skulle have tid og mulighed for at angre deres synder og forlige sig med Gud.

Al tid blev tilbragt i fængselscellen – både arbejds- og fritid. Hvis fangen så skulle færdes uden for cellen, skulle han bære en maske, der beskyttede ham mod at blive genkendt af de andre fanger. Denne masketvang blev opretholdt til 1924, hvorefter masken blev frivillig.

Enhver samtale og kontakt fangerne imellem var forbudt. Således blev fangerne i skolen og i kirken placeret i små båse, hvorfra de kunne se lærerne eller præsten – men ikke hinanden.

Isolationsprincippet blev bevaret et godt stykke ind i  1900-tallet.

Uden for fængslet opførtes langs Fængselsvej tjenesteboliger til de ansatte. De blev opført af de samme gule mursten som fængslet. Fængslets administration lå i mange år i toetagesbygninger nærmest fængslets hovedindgang.

Fangeflugter 
Den mest spektakulære fangeflugt fra Vridsløselille fandt sted den 27. august 1995, da en gummiged brasede ind i ringmuren om statsfængslet og lavede et 13 meter stort hul. Bag flugten stod Lars Hitchinson Hansen og nogle hjælpere, og det lykkedes i alt 13 fanger at flygte.

Olsen-banden 

Statsfængslet er blevet særdeles velkendt gennem Erik Ballings film om Olsen-banden. Således starter og slutter de fleste af filmene foran fængslets hovedindgang.

Da Ove Sprogøe døde i september 2004, begyndte man at tale om at omdøbe den daværende del af Fængselsvej mellem Roskildevej og fængslet til Egon Olsens vej. Den dag, da Ove Sprogøe ville være fyldt 85 år (21. december 2004), blev vejen foran Vridsløselille opkaldt efter Egon Olsen.

I Oslo har opkørslen til Botsfengselet fået navnet Egon Olsens allé.

Noter

Eksterne henvisninger 
 Fængslets website 
 Tag på opdagelse i Statsfængslet i Vridsløselille
https://freja.biz/vridsloeselille-faengsel 

Fængsler i Danmark
Bygninger, konstruktioner og anlæg i Albertslund
Olsen-banden
Etableret i 1859
Nedlagte fængsler i Danmark
Svømmesnepper

Svømmesnepper er en slægt af vadefugle. Der findes tre arter, som alle yngler på den nordlige halvkugle. Alle tre er truffet i Danmark, men kun odinshane og thorshane er hjemmehørende i Europa, mens amerikansk svømmesneppe optræder som en sjælden strejfgæst.
 
Svømmesnepper fouragerer bl.a. ved at svømme hurtigt rundt i cirkler, hvorved bunddyr hvirvles op til overfladen. Svømmesnepperne har omvendte kønsroller: det er hunnen som er mest farvestrålende, mens hannen har en noget blegere fjerdragt. Og det er hunnen som spiller op til hannen og fører an i parringstiden, hvor de ofte hver har flere hanner som de lægger æg til. Hannerne overlades alene til rugningen
.

Arter 
 Phalaropus lobatus (odinshane)
 Phalaropus fulicaria (thorshane)
 Phalaropus tricolor (amerikansk svømmesneppe)
Amerikansk svømmesneppe er tidligere blevet henført til slægten Steganopus, og den har på dansk også navnene frejashane eller wilsons svømmesneppe.

Noter

Kilder 
 Gill, F & D Donsker (Eds). 2012. IOC World Bird Names (v 3.2) www.worldbirdnames.org  

Mågevadefugle
Thor Bjørklund

Thor Bjørklund (30. oktober 1889 – 8. december 1975) var en norsk møbelsnedker og er mest kendt som ostehøvlens opfinder.

Han irriterede sig over at han ikke kunne skære så tynde osteskiver som han gerne ville når han skar ost med kniv, samt at osten blev ødelagt af det. Derfor begyndte han i Lillehammer at eksperimentere med en snedkerhøvl i håb om at kunne lave nogete lignende som kunne bruges i køkkenet. Det lykkedes. I begyndelsen lavede han ostehøvle til sin bekendtskabskreds og fik 27. februar 1925 patent på redskabet som i dag findes i de fleste husholdninger i Norden. I 1927 startede han firmaet Thor Bjørklund & Sønner.

Eksterne henvisninger 
 Thor Bjørklund & Sønner AS

Personer fra Norge
Hadeland Glassverk

Hadeland Glassverk, Jevnaker, Innlandet fylke i Norge, ( 40 km nord for Oslo blev grundlagt ved gården Mo ved Randsfjorden i 1762. Produktionen startede i 1765. Hadeland Glassverk eren af Norges ældste industrivirksomhed med kontinuerlig drift.
I den første tid bestod produktionen i hovedsagligt af flasker, apotekerglas, medicinglass og glas til husholdningsbrug. I 1852 blev Ole Chr. Berg bestyrer på glasværket og under hans ledelse gennemgik værket en stor utvikling. Produktionen blev lagt om til vinglas, skåle, fade og vaser. På 1800-tallet brugte man modeller af glas fra andre lande i Europa. I 1920'erne begyndte de at udvikle deres egne modeller.

Hadeland Glassverk er Norges 3. største turistattraktion med 447.000 besøgende i 2004.

Se også 
 Jevnaker
 Hadeland

Links 
 Hadeland Glassverk

Innlandets geografi
Turisme i Norge
Glasværker
Etableret i 1762
Frederiksberg Centret

Frederiksberg Centret, også markedsført som FRBC Shopping, er et indkøbscenter beliggende på Frederiksberg ved den nye bymidte ved Falkoner Plads imellem Falkoner Allé (et af Frederiksbergs centrale forretningsstrøg), Solbjergvej og Solbjerg Plads.

Centret består af 90 butikker (pr. marts 2015) fordelt på i alt 32.000 m² og 4 etager. Endvidere er der et parkeringstag med 450 parkeringspladser med gratis parkering i op til 1 time. Ved siden af standser Metroen på den underjordiske Frederiksberg Station (åbnet 29. maj 2003). Der er direkte adgang fra stationen til centret, der pr. 29. september 2019 også har adgang til Cityringen.

Frederiksberg Centret slog dørene op for de handlende den 18. september 1996. Den 26. marts 2015 markeredes afslutningen på centrets ombygning med en åbningsfest.

Centret er bygget på et gammelt baneterræn, hvor Frederiksberg Station lå dengang den var S-togsstation, ligesom der også lå en mindre godsbanegård.

Ejer 
Centret er ejet af Danica Pension (to tredjedele) og Lægernes Pensionskasse (en tredjedel).

Omsætning 
I 2010 omsatte centrets daværende 65 butikker for 1,1 mia. kr. og havde en kundeskare på 6,0 mio. om året.

Ombygningen i 2012-15 
I foråret 2011 offentliggjorde den daværende ejer, Dan-Ejendomme, at centret ville blive udvidet med 10.000 m² og 25 nye butikker på en ny etage. Således ville det samlede salgsareal blive øget til 29.000 m² og i alt 90 butikker, og antallet af p-pladser ville øges fra 300 til 450. Samtidig ville den eksisterende del af centret blive opgraderet. Ombygningen var planlagt til at finde sted fra efteråret 2011 til efteråret 2013.

Torsdag den 26. marts 2015 markeredes åbningen af de nye butikker med en åbningsfest (Grand Opening), hvor borgmester Jørgen Glenthøj (K) og skuespiller og tv-vært Christiane Schaumburg-Müller O'Connor klippede den røde snor til den nye del af centret. Ombygningen havde da varet i tre år og havde kostet mere end 500 mio. kr.

I nabolaget findes 

 Falkoner Biografen

 Frederiksberg Station

 Copenhagen Business School

 Falkoner Centret

 Frederiksberg HovedBibliotek

Referencer

Eksterne henvisninger 
 Frederiksberg Centrets hjemmeside  

Etableret i 1996
Centret
Indkøbscentre i København og omegn
Bell Aircraft Corporation

Bell Aircraft Corporation var en amerikansk producent af fly og helikoptere, som blev grundlagt i 1935. Selskabet er mest kendt for jagerflyene P-39 Airacobra og P-63 Kingcobra, brugt under 2. verdenskrig, og raketflyet Bell X-1, som fløjet af den amerikanske pilot Charles Elwood Yeager den 14. oktober 1947 var det første fly, som brød lydmuren.

Bell udviklede også helikopterne Bell 47 og Bell 204 før de blev opkøbt af Textron i 1960 og går i dag under navnet Bell Helicopter Textron.

Eksterne henvisninger 

Flyproducenter fra USA
Forsvarsvirksomheder fra USA
MG3

Rheinmetall MG3 er et bæltefødet, luftkølet maskingevær i kaliber 7.62 x 51 mm NATO, fremstillet af den tyske fabrikant Rheinmetall.
Geværet bruges i det danske forsvar under betegnelsen LMG M/62 (Let maskingevær Model 62). 

MG3 er en videreudvikling af det berømte tyske MG42 maskingevær, der blev indført under 2. verdenskrig.

Mundingshastigheden er 820 m/s. Effektiv rækkevidde er 800 meter med støtteben, 1.500 meter i affutage. Kadencen er omkring 1.200 skud i minuttet.

LMG M/62 er i dag ved at blive udfaset og afløses af det amerikanske  (M60E6)

Maskingeværer
Fredrik Neij

Hans Fredrik Lennart Neij, alias TiAMO (født d. 27. april 1978 i Norrahammar, Sverige), er en svensk IT-specialist. Hen er sammen med Gottfrid Svartholm Warg medejer af webhotellet PRQ, og er også kendt som en af personerne bag websitet The Pirate Bay, som han stiftede sammen med Gottfrid Svartholm Warg. 

I februar 2009 blev Neij stillet for retten sammen med Gottfrid Svartholm, Peter Sunde og Carl Lundström, anklaget for medvirken til brud på ophavsretslovgivningen. Han blev idømt fængsel i 2010 og blev endvidere pålagt at betale en millionerstatning. Efter dommen holdt Neij sig skjult i Thailand og Laos mens han var internationalt efterlyst. I november 2014 blev Neij anholdt i Laos.

Noter

Eksterne Henvisninger 

 The Pirate Bay 
 PRQ.SE 

Hackere
Personer fra Sverige